Ses dood, talle beseer in gru-botsingDie ongelukstoneel (Foto: Verskaf) Ses mense is dood en minstens 18 beseer in ŉ kop-aan-kop-botsing tussen ŉ groot vragmotor en ŉ klein vragmotor in die Wes-Kaap. Die ongeluk het Dinsdagoggend op die N1-snelweg digby die Montagu-afdraai tussen Touwsrivier en De Doorns plaasgevind. Russel Meiring, woordvoerder van ER24, het gesê paramedici, asook beamptes van Life Healthcare en die Wes-Kaapse Metro is Dinsdag omstreeks 08:00 na die toneel ontbied. Met hul aankoms op die toneel het hulle die twee vragmotors in die middel van die pad aangetref. Talle insittendes het oor die pad versprei gelê. “Ses mense is op die toneel dood verklaar. Paramedici kon niks vir hulle doen nie,” het Meiring gesê. Minstens 18 mense het geringe tot kritieke beserings tydens die ongeluk opgedoen. Een insittende wat kritiek beseer is, is per helikopter na ŉ hospitaal in Kaapstad vir mediese behandeling geneem. Die ander beseerdes is op die toneel behandel en toe na nabygeleë hospitale geneem vir verdere mediese sorg. Volgens Kenny Africa, Wes-Kaapse verkeershoof, het die een vragmotor plaaswerkers vervoer. Die oorsaak van die ongeluk word nog ondersoek.